Et rutinestop af en kassebil i Vrå endte i nat med en politijagt i byens gader og stissystemer. Det fortæller vagtchef ved Nordjyllands Politi Thomas Ottesen. - Klokken cirka 4.10 i nat ser vores patrulje en mistænkelig kassevogn i Vrå, og forsøger derfor at bringe køretøjet til standsning, fortæller vagtchefen. Men det blev hurtigt klart, at føreren af kassevognen på ingen måde havde tænkt sig at stoppe. Politiet blev derfor nødt til at eftersætte køretøjet, som det hedder på politisprog. - Eftersættelsen bød på mange forskellige lovovertrædelser, ikke mindst fordi køretøjet brugte byens stisystemer til at forsøge at slippe væk fra politiet, siger Thomas Ottesen. Det lykkedes dog ikke, og efter en biljagt på cirka fem minutter lykkedes det politiet at få stoppet kassevognen og anholde føreren. Bred vifte af forseelser Bag rattet sad en 46-årig lokal mand fra Hjørring, og det viste sig, at der var god grund til, at han ikke ville snakke med betjentene. Føreren af kassebilen var nemlig både narkopåvirket, ligesom han heller ikke havde noget kørekort. Derudover var bilen ikke indregistreret, og i forbindelse med eftersættelsen begik den 46-årige mand en lang række færdselsovertrædelser. - Da bilen ikke var indregistreret, skal vi sikre os, at den ikke er meldt stjålet. I så fald vil det naturligvis føre til endnu en sigtelse for føreren, fortæller vagtchefen Thomas Ottesen. Nu skal politiet afslutte de sidste undersøgelser, og derefter venter der en bøde til den 46-årige fører fra Hjørring.

Referat:
En 46-årige mand er anholdt for en lang række sigtelser, efter han forsøgte at køre fra politiet i Vrå i nat.